Engelse eindstryd-hoop nek omgedraai | Netwerk24
25 Februarie 2021 17:50
Die Indiese wegbreekbouler Ravichandran Ashwin spog nou met 400 toetspaaltjies. Foto: Getty Images
Die Indiese krieketspan het Engeland Donderdag in sy tweede beurt vir 'n skamele 81 lopies uitgeknikker en die wenteiken van 49 daarna in die agtste boulbeurt bereik sonder om 'n paaltjie prys te gee.
Vroeër in die dag het Engeland moedig teruggeveg deur Indië in sy eerste kolfbeurt tot 145 lopies en 'n voorsprong van net 33 te beperk, maar sy kolwers kon nie voortbou op dié momentum nie.
Ravichandran Ashwin (4/48), wat sy 400ste toetspaaltjie Donderdag platgetrek het, en Axar Patel (5/32) het die Engelse toeriste nogmaals dronkgedraai in dié middag-aand-toets in Ahmedabad.
Patel het altesaam 11 paaltjies in die toets laat kantel en Ashwin sewe.
Engeland moes dié reeks met 4-0, 3-0 of 3-1 gewen het om teen Nieu-Seeland in die eindstryd van die Toetskampioenskap te speel.
Indië moet minstens 'n onbesliste uitslag in die laaste van sy vier toetse teen Engeland afdwing om sy plek in die eindstryd te bespreek. Sou Engeland egter die laaste toets wen, glip Australië by die eindstryd se agterdeur in. – Sportredaksie